Cydraddoldeb i bobl trawsrhywiol ac anneuaidd yng Nghymru ar #IDHOTB 2018 – Plaid Ifanc\nPublished 17th Mai 2018 in Uncategorised\nEleni, ar Ddiwrod Rhyngwladol yn erbyn Homoffobia, Deuffobia a Trawsffobia, mae Plaid Ifanc yn falch o gydsefyll gyda’r gymuned traws ac anneuaidd yng Nghymru.\nMae cynnydd gweladwy wedi bod mewn trawsffobia yn ddiweddar a’r ymgyrchoedd yn erbyn pobl traws yn y cyfryngau sydd wedi eu hanelu yn arbennig at menywod trawsrywiol. Heddiw, mae pobl draws ac anneuaidd yng Nghymru a thu hwnt yn wynebu gwahaniaethau, casineb a cham-drin ym mhob rhan o’u bywydau.\nMae data a gyhoeddwyd yn ddiweddar gan Stonewall (Adroddiad Ysgol Cymru 2017 – Profiadau pobl ifanc lesbiaidd, hoyw, deurywiol a thraws yn ysgolion Cymru) yn dangos bod 41% o bobl ifanc trawsrywiol yng Nghymru wedi ceisio hunanladdiad a bod pobl trawsrywiol ifanc yn wynebu cyfraddau uchel o fwlio a phroblemau iechyd meddwl.\nMae merched traws yng Nghymru yn wynebu heriau penodol, gan gynnwys bod yn fwy tebygol o ddioddef o cam-drin domestig, trais, aflonyddu, troseddau o gasineb a digartrefedd.\nHeddiw, ategwn ein cred bod pobl traws ac anneuaidd yr hawl cynhenid i gael eu derbyn a byw bywydau yn rhydd o gasineb, rhagfarn a gwahaniaethu.\nRydym yn falch o gefnogi diwygio’r Ddeddf Cydnabod Rhywedd gan ei wneud yn symlach ac yn un sy’n cydnabod hunaniaethau anneuaidd a ble nad oes angen diagnosis meddygol na’r angen i bobl drawsrywiol gyflwyno tystiolaeth er mwyn datgan eu hunaniaeth yn gyfreithiol – rhywbeth fydd felly yn rhoi yr hawl iddynt i hunan-benderfyniad dros eu hunain .\nBydd Plaid Ifanc yn parhau i gefnogi’r gymuned draws ac anneuaidd yng Nghymru trwy ymgyrchu, darparu llwyfan a llais ar gyfer y gymuned draws ac anneuaidd yng Nghymru, herio casineb a thrawsffobia a hyrwyddo dealltwriaeth, addysg a goddefgarwch.\n← Llafur ‘Cymru’ – Rhoi’r Ffidil yn y To Dros Gymru!\nRefferendwm Iwerddon ar Ddiddymu’r 8fed Diwygiad Polly Manning, Swyddog Menywod Plaid Ifanc →


Ymchwil arloesol i ynni glân, gwyrdd er mwyn lleddfu tlodi tanwydd a gwella ansawdd aer – Home of Innovation - Cardiff University\nNod FLEXIS yw lleihau risgiau datgarboneiddio drwy hwyluso cludiant carbon-isel, integreiddio tanwyddau adnewyddadwy i’r grid a datblygu dull dibynadwy o ddal carbon a’i storio. Mae ei ddull unigryw’n modelu sut mae ynni’n llifo ac yn defnyddio arbenigedd ynghylch y gwyddorau cymdeithasol i ddeall sut mae’r cyhoedd yn gweld technolegau ynni newydd.\nPartneriaeth rhwng academyddion, diwydiannau a llywodraeth leol\nMae FLEXIS yn bartneriaeth strategol rhwng pum sefydliad – Prifysgol Caerdydd, Prifysgol Abertawe, Prifysgol De Cymru, Cyngor Castell-nedd Port Talbot a Tata Steel UK. Mae’r prosiect wedi cael cyllid gwerth £24 miliwn, gydag ychydig dros £15 miliwn gan Gronfa Datblygu Ranbarthol Ewrop drwy Lywodraeth Cymru. Gweledigaeth y prosiect pum mlynedd yw gwireddu system ynni wydn, fforddiadwy a diogel ar draws Cymru y gellid ei defnyddio ledled y byd.\nArdal arddangos FLEXIS\nMae FLEXIS yn rhoi ei ymchwil ar waith ar safle yng Nghastell-nedd Port Talbot. Caiff data go iawn gan gynhyrchion ynni’r ardal, ynghyd â’r defnyddwyr (gan gynnwys y gymuned leol, Tata Steel Port Talbot a diwydiant lleol, yn ogystal â fferm wynt Pen y Cymoedd) ei fodelu er mwyn datrys sut i integreiddio, storio a chyflenwi ynni glân mewn ffordd ddeallus.\nMae FLEXIS yn cyfrannu ei arbenigedd academaidd at gynllun Cyngor Castell-nedd Port Talbot ar gyfer dyfodol deallus, carbon isel. Mae’r cynlluniau’n cynnwys datblygiad pellach ar gyfer cerbydau allyriadau isel. Bydd hyn yn gwneud Port Talbot yn dref garbon-isel ddeallus. Bydd adeilad arloesol newydd gwerth £7 miliwn ym Mharc Ynni Baglan yn dal ynni gwastraff i gynhyrchu hydrogen er mwyn pweru cludiannau.\n“Rydym wrth ein boddau’n gweithio mor agos â Chyngor Castell-nedd Port Talbot ar nifer o brosiectau sy’n cyfrannu at wireddu dyfodol deallus a charbon-isel. Mae creu swyddi, mynd i’r afael â thlodi tanwydd ac ansawdd aer yn ddeilliannau sylfaenol i ymchwil FLEXIS.”\nYr Athro Hywel Thomas, Prif Archwilydd FLEXIS\nOherwydd cwmpas yr ardal arddangos, dyma ranbarth arddangos aml-fector mwyaf y DU.\nO ddatblygu i wireddu\nMae cyfleusterau FLEXIS yn cynnwys Canolfan Cynhyrchu a Chyflenwi Ynni Adnewyddadwy Integredig (CIREGS) Prifysgol Caerdydd, sy’n grŵp peirianneg amlddisgyblaethol ag arbenigedd mewn cyflenwi a thrawsyrru ynni, a’i Chanolfan Ymchwil i Dyrbinau Nwy. Mae’r Ganolfan hon yn galluogi ymchwil newydd i systemau, cydrannau a thanwyddau ar gyfer tyrbinau hylosgi nwy.\nMae FLEXIS yn elwa ar Ganolfan Hydrogen Prifysgol De Cymru, sy’n gyfleuster ar gyfer cynhyrchu a storio hydrogen adnewyddadwy, yn ogystal â labordai blaengar y Sefydliad Ymchwil Diogelwch Ynni (ESRI) ar Gampws y Bae, gwerth £450 miliwn, ym Mhrifysgol Abertawe.\nMae ymchwil wedi cael ei throsi’n brosiect gwresogi dŵr pyllau, sef arddangosydd storio-amonia i bŵer gwynt cyntaf y byd a chyswllt Cerrynt Union Foltedd Canolig cyntaf y DU. Mae hyn i gyd yn seiliedig ar bartneriaethau â diwydiant a llywodraeth leol.


Addysg cyfrwng Cymraeg - Monmouthshire\nErthygl wedi ei diweddaru: 2nd Gorffennaf 2019\nMae addysg cyfrwng Cymraeg yn darparu cyfleoedd i blant a phobl ifanc gyflawni rhuglder yn yr iaith Gymraeg trwy astudio ystod eang o bynciau a disgyblaethau yn Gymraeg. Bydd sgiliau Saesneg eich plentyn hefyd yn cael eu datblygu mewn gwersi Saesneg a thrwy gael profiad o ran agweddau o’r cwricwlwm yn Saesneg.\nRydym yn cynnal dwy ysgol gynradd cyfrwng Cymraeg yn y Fenni (Ysgol Gymraeg Y Fenni) ac yng Nghil-y-Coed (Ysgol Y ffin)\nAr gyfer addysg uwchradd, rydym wedi datblygu cysylltiadau agos gydag awdurdodau cyfagos, yn benodol Cyngor Sir Torfaen gydag Ysgol Gyfun Gwynllyw. Golyga hynny bod addysg cyfrwng Cymraeg ar gael ar lefel uwchradd i blant o fewn ein sir. Bydd ysgol uwchradd newydd hefyd yn agos yng Nghasnewydd ar safle cyfredol Ysgol Uwchradd Dyffryn ar gyfer disgyblion yn byw yn ne’r sir ac yn mynychu Ysgol Y Ffin.\nAr gyfer y plant sy’n dymuno derbyn addysg trwy gyfrwng y Gymraeg bydd trafnidiaeth ar gael am ddim o’u cartref i’r sefydliad addysg cyfrwng Cymraeg agosaf.\nGallwch hefyd ddod o hyd i wybodaeth a newyddion am beth sy’n digwydd yn ein hysgolion cynradd trwy ymweld â gwefan grid dysgu Sir Fynwy. Am wybodaeth am gefnogaeth ar gyfer yr iaith Gymraeg, gan gynnwys cymorth gyda gwaith cartref Cymru, ewch i wefan Gwasanaeth Gwybodaeth i Deuluoedd Sir Fynwy.\nMae taflen wedi cael ei chynhyrchu o’r enw “bod yn ddwyieithog” i ddarparu gwybodaeth i rieni sy’n ystyried Addysg Cyfrwng Cymraeg.\nGellir dod o hyd i fwy o wybodaeth ar addysg cyfrwng Cymraeg yng Nghymru ar wefan Llywodraeth Cymru. Mae hefyd grŵp Facebook ble mae rhieni plant sy’n astudio yn un o’n hysgolion cyfrwng Cymraeg yn cyfathrebu.\nMae gofyn bod awdurdodau lleol yn paratoi a chyflwyno Cynlluniau Strategol Cymraeg mewn Addysg (WESP) i’w cymeradwyo neu eu haddasu gan Weinidogion Cymru. Mae WESP Sir Fynwy wedi cael ei gymeradwyo a gellir gweld copi isod, mae’r cynllun yn ymdrin â chyfnod o 3 blynedd a bydd yn cael ei adolygu bob blwyddyn. Mae’r cynllun yn amlinellu gweledigaeth y cyngor ar gynyddu’r galw am Addysg Cyfrwng Cymraeg ac mae’n cynnwys camau gweithredu rhwng 2017 – 2020.\nCynllun Strategol y Gymraeg mewn Addysg Cyngor Sir Fynwy\nByw yng Nghymru: Dysgu’n Gymraeg\nYsgol gynradd gymunedol (ystod oedran 3 oed i 11 oed)\nSarah Mcguinness, Prifathrawes\nYsgol Gymraeg Y Fenni St Davids Road Y Fenni Sir Fynwy NP7 6HF\nFfôn: 01873 852388\nNifer derbyn: 37\nMr J Hallett, Prifathrawes\nYsgol Y Ffin Sandy Lane Cil-y-Coed Sir Fynwy NP26 4NA\nFfôn: 01291 420331\nNifer derbyn: 25\nElan Bolton, Prifathro\nYsgol Gyfun Gwynllyw Folly Road Trevethin Pont-y-pŵl Torfaen NP4 8JD\nFfôn: 01495 750405\nNifer derbyn: 182\nFfon: 01633 851614


Children in Wales | Peidiwch â Gadael i mi Syrthio drwy’r Craciau: Pobl Ifanc sydd â Phrofiad o Ofal a Digartrefedd yng Nghymru\nPeidiwch â Gadael i mi Syrthio drwy’r Craciau: Pobl Ifanc sydd â Phrofiad o Ofal a Digartrefedd yng Nghymru\nMae Plant yng Nghymru yn aelod o Dileu Digartrefedd Ieuenctid (End Youth Homelessness) Cymru.\nYn ôl yr ystadegau swyddogol, mae digartrefedd yn effeithio ar bron 8,000 o bobl ifanc y flwyddyn yng Nghymru. Mae Dileu Digartrefedd Ieuenctid Cymru (EYHC) yn gynghrair o sefydliadau, o dan arweiniad Llamau, sydd wedi addo mynd i’r afael â’r mater hwn a sicrhau bod digartrefedd ieuenctid yn ddigwyddiad prin a byr, nad yw’n rheolaidd. I gyflawni’r nod hwnnw, rhaid i ni sicrhau bod ein systemau yn gweithio i bawb ac nad oes neb yn cael ei anghofio. I’r diben hwnnw, cafodd astudiaeth ymchwil o dan arweiniad ieuenctid ei lansio’n ddiweddar i edrych ar y cysylltiadau rhwng y system ofal a digartrefedd ieuenctid. Gwyddom fod pobl ifanc sydd â phrofiad o ofal yn cael eu gorgynrychioli’n anghymesur yn y system ddigartrefedd ac mae adroddiad Peidiwch â Gadael i mi Syrthio drwy’r Craciau: Digartrefedd ymhlith Pobl Ifanc â Phrofiad o Ofal yng Nghymru yn rhoi rhai atebion clir i ni i’r broblem hirfaith hon. Mae’r adroddiad yn rhannu meddyliau pobl ifanc ddigartref ledled Cymru am sut mae pobl ifanc sydd â phrofiad o ofal yn cael eu siomi gan y systemau a ddylai fod yn eu hamddiffyn. Yn fwyaf pwysig, mae’r bobl ifanc hyn wedi rhoi’r syniadau sydd eu hangen arnom i ddatrys y problemau hyn. Gwnaed gwaith sylweddol yn barod yng Nghymru ar fater digartrefedd ymhlith pobl ifanc sydd â phrofiad o ofal – yn wir, mae’r gweithiau blaenorol ar y mater yn rhwystredig o swmpus, ond mae’r broblem yn parhau heddiw. Er bod cynnydd wedi’i wneud, yn sicr, dros y blynyddoedd, mae’n amlwg bod mwy o le i wella o hyd. Nid yw hynny’n golygu bod y gwaith blaenorol ar y mater yn amherthnasol. I’r gwrthwyneb: nod dogfen Barnardo’s ‘Fframwaith Llety a Chymorth i Ymadawyr Gofal yng Nghymru’ (2016), er enghraifft, yw helpu sefydliadau sy’n gweithio i gael llety i bobl ifanc sydd â phrofiad o ofal, ac mae’n amlwg yn offeryn gwerthfawr iawn os bydd awdurdodau lleol yn ei ddefnyddio i helpu i gydlynu eu gwahanol wasanaethau. Un o’r prif argymhellion yn ein hadroddiad oedd bod angen ailedrych ar y mater hwn. Felly, a oedd wir angen rhagor o waith ynghylch profiad o ofal a digartrefedd ieuenctid? Oedd yw’r ateb, gwaetha’r modd. Yn ein gwaith ymchwil, gwelsom fod llawer o bobl ifanc sydd â phrofiad o ofal yn pontio’n llwyddiannus rhwng gofal a byw yn annibynnol, ond mae rhai yn parhau i syrthio drwy’r craciau, gwaetha’r modd, ac yn profi trawma digartrefedd. Mae EYHC yn bodoli yn bennaf i chwyddo lleisiau pobl ifanc, yn enwedig yn ein gwaith ymchwil. Dechreuson ni drwy gyd-ddylunio’r gwaith ymchwil a threfnu bod y cyfweliadau’n cael eu cynnal gan chwech o ymchwilwyr cymheiriaid sydd â phrofiad o ofal ac a fu’n ddigartref eu hunain. Cynhaliwyd cyfweliadau â 27 o bobl ifanc ar draws Cymru, rhwng Hydref 2019 a Mawrth 2020. Roedd y cyfranogwyr yn cael neu wedi cael profiad o’r mathau gwaethaf o ddigartrefedd, gan gynnwys bod yn ddigartref ac ar y stryd, cysgu ar y llawr neu aros mewn llety brys arall anaddas. Esboniodd Lewys, sy’n 20 oed, ei brofiad ef o fod yn ddigartref ac ar y stryd:\n“Roedd hi’n ganol gaeaf, roedden ni’n eistedd yn y babell yma ac roedd hi fel bola buwch. Wnes i ddim sylweddoli mod i wedi codi’r babell ar bwys ymyl y ffordd a buodd hi’n bwrw hen wragedd a ffyn yn y nos ac felly roedd y babell a phopeth yn wlyb stecs. Wnes i ddihuno a doeddwn i braidd yn gallu anadlu, roeddwn i mor oer ac yn wlyb at y croen”.\nY profiadau sy’n cael eu rhannu gan bobl ifanc fel Lewys sy’n gyrru ein gwaith ar y mater hwn. Maen nhw’n ein hatgoffa am ein cyfrifoldeb ar y cyd dros sicrhau bod pobl ifanc sydd mewn gofal yn cael bargen deg mewn bywyd. Os yw person ifanc fel Lewys sydd â phrofiad o dderbyn gofal a bod yn ddigartref ac ar y stryd yn barod i rannu’i drawma er mwyn gwella bywydau pobl ifanc eraill, mae cyfrifoldeb arnom ni i wrando arno a gweithredu ar yr hyn mae’n gofyn amdano.\nUn o’r pethau mawr roedd pobl ifanc fel Lewys yn gofyn amdano oedd ychydig o gymorth a noddfa pan fydd bywyd yn mynd o chwith. I’r rhan fwyaf ohonom, sydd heb dyfu i fyny mewn gofal, os oedd perthynas yn chwalu neu rwystr arall mawr o’n blaen pan oeddem yn ifanc, roedd modd i ni fynd yn ôl adref, i gael ein gosod yn ôl ar ein traed a chael ein gwynt atom. Nid yw’r dewis hwn ar gael i bobl ifanc sydd wedi gadael gofal. O’r herwydd, rydym wedi gofyn i Lywodraeth Cymru ystyried ‘hawl i ddychwelyd i ofal’ ar gyfer pobl ifanc.\nWrth wneud yr argymhellion hyn, rydyn ni’n ymwybodol iawn o’r cyd-destun a’r pwysau sydd ar wasanaethau a pha mor gyflym mae lleoliadau maethu yn cael eu llenwi, ond mae’n rhaid i ni wneud mwy dros bobl ifanc sydd â phrofiad o ofal. Rhaid iddyn nhw fod yn flaenoriaeth i ni – yn aml iawn does ganddyn nhw neb arall.\nDaeth themâu eang i’r golwg yn y gwaith – heriau iechyd meddwl (a heriau mwy eto o ran cael mynediad at gymorth), unigrwydd, arwahanrwydd. Wrth ddarllen yr adroddiad, cawn y teimlad uwchlaw popeth arall fod cymdeithas wedi newid, ond nad yw ein systemau gofal a thai wedi mynd yn ddigon pell bob amser i adlewyrchu’r newidiadau hyn. Yn y Deyrnas Unedig, 25 bellach yw cyfartaledd oed pobl ifanc sy’n gadael cartref, ond mae disgwyl i bobl ifanc sydd â phrofiad o ofal adael cartref a hwythau ond yn 18 oed (gan dderbyn bod cynllun Pan fydda i’n Barod yn cynnig cyfle i ohirio hynny). Mae’r ymchwil yn disgrifio digwyddiad ‘ymyl y dibyn’ pan fydd y rhan fwyaf o bobl ifanc yn gorfod gadael gofal ar eu pen-blwydd yn 18 oed neu oddeutu hynny p’un a ydyn nhw’n teimlo’n barod ac wedi’u paratoi ar gyfer hynny neu beidio. Roedd Alys, 22 oed, yn crynhoi profiadau llawer o bobl ifanc:\n“Doeddwn i ddim yn barod i adael fy hostel ond roedd rhaid i mi fynd oherwydd fy oed. Doeddwn i ddim yn barod. Rwy’n cael gweithiwr cymdeithasol, sy’n 24 oed ac yn dal i fyw gartref gyda’i mam yn gefn iddi, yn dweud bod rhaid i mi fyw ar fy mhen fy hun. Dim diolch, blodyn. Cer adre at dy fam a gad i mi aros fan hyn”\nMae dwsinau o straeon eraill tebyg yn britho adroddiad Peidiwch â Gadael i mi Syrthio drwy’r Craciau … Mae llawer ohonyn nhw’n gwbl ingol. Nid ysgrifennu adroddiad ingol oedd ein bwriad, ond mae’n adlewyrchu’r profiadau y cawson ni’r fraint o glywed amdanyn nhw gan y bobl ifanc. Cawson nhw eu rhannu er mwyn i ni eu mwyhau a gwneud gwahaniaeth yn y dyfodol ar gyfer pobl ifanc sydd â phrofiad o ofal. Dywedodd un person ifanc “does dim ots beth rwy’n ei ddweud, fydd neb yn gwrando arna i”. Fel cyfwelydd, edrychais i fyw ei lygaid a dweud “bydd yr adroddiad yn gwneud gwahaniaeth. Fydd e ddim yn eistedd mewn llyfrgell, bydd e’n gwneud gwahaniaeth”. Aeth y 27 o bobl ifanc ofalgar, garedig a rhyfeddol hyn ati i rannu eu trawma er mwyn ein harfogi ni â’r wybodaeth i atal pobl ifanc eraill rhag diodde’r un profiadau. Roedd yr 13 o argymhellion yn yr adroddiad hwn yn deillio o’r profiadau trawmatig hynny ac mae gennym gyfrifoldeb i’r rhai a fu’n ein helpu i’w llywio i sicrhau eu bod nhw’n cael effaith.\nMae Plant yng Nghymru yn darparu adnoddau a gweithdai ar gyfer pobl ifanc sydd â phrofiad o ofal wrth iddyn nhw bontio rhwng gofal ac annibyniaeth fel rhan o’r Prosiect Paratoi. Rydyn ni’n falch iawn o fod yn rhan o gynghrair sefydliadau Dileu Digartrefedd Ieuenctid Cymru (EYHC) a hoffem ddiolch i Jemma Bridgeman, EYHC, am ysgrifennu’r erthygl hon.


Amlbwrpas 3.5 y cebl gwifren mm clo\noWedi'i wneud o ABS gwydn, gydag inswleiddio cebl dur di-staen wedi'i orchuddio.\nbWedi'i gynllunio i gloi'n effeithiol amrywiaeth o bwyntiau ynysu ynni yn ogystal â dyfeisiau mecanyddol anodd eu diogelu. Ar gael gyda cheblau ymgyfnewidiol, dau diamedr cebl ar gyfer eich dewis: 3.5 mm a 5mm.\ncYn derbyn hyd at 5locklocks ar gyfer cais lluosog cloi.\ndGellir addasu hyd cebl a lliw.\nDiamedr cebl 3.5 mm, hyd 2.4 m\nDiamedr cebl 5mm, hyd 2.4 m\nGweithredu prosiect LOTO yn dda\nY diwrnod o'r blaen, fy ffrind bob yn galw ac yn gofyn i mi faint o lociau fyddai eu hangen ar gyfer y ffatri i weithredu'r rhaglen LOTO dan glo. Chwarddais. Pam roedd angen i'r cwmni weithredu'r rhaglen LOTO? Atebodd bob a dweud wrthynt, ar ôl risgiau'r cwmni achos gallai damwain larwm ffug ddigwydd, mae'r amser i gael personél cynnal a chadw i offer yn gweithio y tu mewn i waith cartref, ond dydw i ddim yn adnabod rhywun i gwmni post arall yn cynnal a chadw offer o ddyfais gychwyn, yn ffodus, personél cynnal a Daethpwyd i gonsensws yn ystod yr adolygiad y dylai ffynonellau peryglus gael eu cau a'u hynysu cyn eu cynnal a'u cadw. Fodd bynnag, canfu bos bob y perygl uchod eto yn y broses o gynnal a chadw offer yn ystod yr arolygiad maes yn ddiweddar. Gobeithiai wella rheolaeth diogelwch trwy gloi, felly meddyliodd amdanaf.\nO brofiad gwaith blaenorol ac adborth gan gwsmeriaid, mae llawer o brosiectau LOTO yn cael eu cychwyn o dan amgylchiadau o'r fath, hynny yw, mae angen brys i'r uwch arweinwyr roi pwys ar ddiogelwch.\nY ddamwain, yn enwedig y ddamwain i'r claf, pawb sydd wedi cael profiad o'r ddamwain, ni waeth y parti dan sylw na'r personél perthnasol, yn ogystal â'r ddamwain a ddigwyddodd i deimlo'n ofidus, fydd hefyd y ddamwain ddilynol i ddelio â materion yn brysur. Yn ôl cyfres amser y ddamwain, byddai pobl yn ddelfrydol yn meddwl os gellir gwneud y rheolaeth diogelwch mewn cam allweddol penodol cyn y ddamwain, fel defnyddio LOTO i reoli'r ffynhonnell egni peryglus, gellir osgoi pob damwain, felly mae cloi'r ffynhonnell egni peryglus gyda chlo yn rhan anhepgor o LOTO. Fodd bynnag, a all cloeon yn unig fod yn dda o ran gweithredu prosiect LOTO? Nid yw'n ddigon. Mewn gwirionedd, mae llawer o ffatrïoedd eisoes yn cael LOTO Lock a rhaglen reoli, ond yn dal i fod yn y bydd y gweithredu yn cynhyrchu damwain oherwydd esgeulustod LOTO, mae gan rai cwmnïau glo LLABED am beidio â chefnogi cydamserol ar ôl eu harfogi â system reoli gyflawn yn hytrach na bod yn rhaid i chi gwblhau'r rhith o reolaeth glo ynysu ynni, sef ffurf yr hyn rydym yn galw sefydliad diogelwch Felly, mae'n anodd crynhoi llwyddiant cymorth LOTO yn syml fel un ffactor, megis defnyddio cloeon, ond gall y diffyg cloeon arwain yn hawdd at ddamweiniau a achosir gan fethiant ynysol ffynonellau ynni peryglus.


Effingham County, Illinois - Wicipedia\nCumberland County, Clay County, Jasper County, Shelby County, Fayette County\nSir yn nhalaith Illinois, Unol Daleithiau America yw Effingham County. Cafodd ei henwi ar ôl Thomas Howard, 3rd Earl of Effingham. Sefydlwyd Effingham County, Illinois ym 1831 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Effingham, Illinois.\nMae ganddi arwynebedd o 1,243 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.3% . Yn ôl cyfrifiad y wlad, poblogaeth y sir yw: 34,307 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Cumberland County, Clay County, Jasper County, Shelby County, Fayette County. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Illinois.\nMae gan y sir yma boblogaeth o tua 34,307 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nDouglas Township 12556\nEffingham, Illinois 12384\nSummit Township 3760\nMound Township 3575\nWatson Township 3188\nTeutopolis Township 2782\nAltamont, Illinois 2319\nWedi dod o "https://cy.wikipedia.org/w/index.php?title=Effingham_County,_Illinois&oldid=11055961"\nNewidiwyd y dudalen hon ddiwethaf ar 4 Mehefin 2022, am 03:04.


Tag: nfc | Martech Zone\nLinq: Eich Darparwr Cynhyrchion Cerdyn Busnes Cyfathrebu Agos (NFC)\nDydd Gwener, Gorffennaf 9, 2021 Dydd Gwener, Gorffennaf 9, 2021 Douglas Karr\nOs ydych chi wedi bod yn ddarllenwr fy safle ers amser maith, rydych chi'n gwybod pa mor gyffrous rydw i'n dod dros wahanol fathau o gardiau busnes. Rwyf wedi cael cardiau nodiadau post-it, cardiau sgwâr, cardiau metel, cardiau wedi'u lamineiddio ... rwy'n eu mwynhau'n aruthrol. Wrth gwrs, gyda'r cloeon a'r anallu i deithio, nid oedd llawer o angen cardiau busnes. Nawr bod teithio yn agor, serch hynny, penderfynais ei bod yn bryd diweddaru fy ngherdyn a chael\nFriday, July 9, 2021 Friday, July 9, 2021\nMarchnata a Hysbysebu Agosrwydd: Y Dechnoleg a Thactegau\nDydd Gwener, Chwefror 5, 2021 Dydd Sadwrn, Mawrth 6, 2021 Douglas Karr\nCyn gynted ag y byddaf yn cerdded i mewn i'm cadwyn Kroger (archfarchnad) leol, edrychaf i lawr ar fy ffôn ac mae'r ap yn fy rhybuddio lle y gallaf naill ai popio fy nghod bar Kroger Savings i'w wirio neu gallaf agor yr ap i chwilio a dod o hyd i eitemau ynddo yr eiliau. Pan fyddaf yn ymweld â siop Verizon, mae fy ap yn fy rhybuddio gyda dolen i fewngofnodi cyn i mi hyd yn oed fynd allan o'r car. Dyma ddau\nBeth yw awtomeiddio marchnata symudol?\nDydd Gwener, Ebrill 13, 2018 Dydd Sadwrn, 13 Chwefror, 2021 Douglas Karr\nMae eMarketer yn awgrymu y bydd defnyddwyr rhyngrwyd symudol yn unig yn cynyddu o 32.1 miliwn i 52.3 miliwn rhwng 2015 a 2021 Yn ystod y flwyddyn ddiwethaf yn unig, mae defnydd rhyngrwyd symudol yn unig wedi cynyddu o 36.6 miliwn o ddefnyddwyr i 40.7 miliwn o ddefnyddwyr Mae marchnata digidol traddodiadol yn aml yn cael ei dargedu a'i ddylunio ar ei gyfer y defnyddiwr bwrdd gwaith llonydd; o ganlyniad, mae ganddo gyfyngiadau gyda defnyddwyr symudol yn unig. Un agwedd allweddol, wrth gwrs, yw eu symudedd daearyddol. Dyna lle mae awtomeiddio marchnata symudol (MMA) yn dod i mewn.\nFriday, April 13, 2018 Saturday, February 13, 2021\nDeall NFC: Cyfathrebu Ger Maes\nDydd Sul, Mai 8, 2016 Dydd Llun, Mehefin 25, 2018 Adam Bach\nMae'r dirwedd symudol yn esblygu'n barhaus, a dim ond marchnatwyr sy'n cadw i fyny â newidiadau ac yn eu hymgorffori yn eu strategaethau hyrwyddo ac ymgysylltu sydd â siawns o lwyddo ym myd cystadleuol iawn heddiw. Y dechnoleg ddiweddaraf i'w gwneud yn fawr yw Near Field Communications (NFC). Beth yw Cyfathrebu Ger Maes? Mae Near Field Communications yn dechnoleg sydd wedi'i hymgorffori yn y dyfeisiau symudol diweddaraf sy'n caniatáu cyfathrebu diogel (gyda chadarnhad) rhwng y ddyfais symudol ac a\n5 Ffordd Manteision Manwerthu o Fonitro Cymdeithasol Hyperleol\nDydd Gwener, Medi 19, 2014 Dydd Gwener, Medi 19, 2014 Nathan Chandra\nMae cwmnïau manwerthu yn cystadlu â chewri manwerthu ar-lein fel Amazon a Zappos. Nod siopau brics a morter manwerthu yw darparu'r profiad gorau i'w cwsmeriaid. Mae traffig traed yn fesur o gymhelliant a diddordeb cwsmeriaid (pam roedd yn well gan yr unigolyn ddod i'r siop i'w brynu pan fydd yr opsiwn o brynu ar-lein ar gael). Y fantais gystadleuol sydd gan unrhyw fanwerthwr dros siop ar-lein yw bod y defnyddiwr gerllaw ac yn barod i'w wneud


Ystyriaethau am y gorffennol, y presennol a’r dyfodol am newyddiaduraeth gymunedol\nMae Sara Moseley yn trosglwyddo’r baton fel arweinydd academaidd y Ganolfan Newyddiaduraeth Gymunedol i’r Athro Justin Lewis yr wythnos hon. Wrth iddi ddod yn Gyfarwyddwraig i Mind Cymru, fe edrycha’n ôl ar yr hyn sy’n gwneud newyddiaduraeth gymunedol mor bwysig.\nPwysigrwydd newyddiaduraeth gymunedol yng Nghymru\nFel Cyfarwyddwr Cyfathrebu i Lywodraeth Cymru o’r flwyddyn 2000 ymlaen, un o’r heriau diffiniol oedd ymgysylltu gyda phobl ym mhob rhan o’r wlad. Wrth i ddatganoli ddatblygu, roedd mwy a mwy o benderfyniadau’n dod yn agosach at adref. Mae diffyg cyfryngau cenedlaethol go iawn – heblaw am ddarlledu – yn gwneud newyddion lleol a chymunedol yn hanfodol bwysig yma. Ond, fel pob man arall, roedd gan rai gwerthfawr yr adnoddau i fynd i’r afael â gwneud penderfyniadau, yn arbennig ar lefel leol. Felly, cryfhaodd fy niddordeb mewn newyddiaduraeth gymunedol, hyperleol a lleol – galwch beth bynnag a fynnoch – canys fy argyhoeddiad i oedd bod ganddi rôl hanfodol i’w chwarae mewn cymdeithas gyfrifol, iach a democrataidd.\nBryd hynny, rwy’n cofio cynnal briff ar y cyd ar gyfer uwch weision sifil ac academyddion o Brifysgol Caerdydd gyda’r Athro Justin Lewis, a oedd ar y pryd yn Bennaeth Ysgol i’r Ysgol Newyddiaduraeth, y Cyfryngau ac Astudiaethau Diwylliannol ym Mhrifysgol Caerdydd. Roeddem yn glir am yr angen i ymgysylltu ymhell y tu hwnt i’r amheuon arferol. Yn wir, pan ddaeth yr amser i gynnal sgwrs â phobl Cymru ynglŷn â roi rhagor o bwerau deddfu, roedd pob cymuned, ‘papur bro’ a ffynonellau newyddion cymunedol eraill yn hanfodol.\nDod i Brifysgol Caerdydd\nSara Moseley yn mynd i’r afael â’r gynhadledd, ‘Beth nesaf i newyddiaduraeth gymunedol?’, ym mis Medi 2015\nFelly, roeddwn wrth fy modd pan gefais y cyfle i ddod i Ysgol Newyddiaduraeth, y Cyfryngau ac Astudiaethau Diwylliannol Prifysgol Caerdydd ar secondiad i ddatblygu mentrau newydd, yn cynnwys y Ganolfan Newyddiaduraeth Gymunedol, yn 2013. Rwyf wedi cael modd i fyw. Yn ddiweddar ysgrifennais am y newidiadau rydym wedi’u gweld mewn newyddiaduraeth gymunedol yn ystod yr amser hwnnw. Mae yna fwy o gydnabyddiaeth ar bŵer a photensial newyddiaduraeth hyperleol nag erioed o’r blaen. Caiff hyn ei gefnogi’n rhannol gan ystadegau sydd ar gael yn rhwydd ar gyfer sianelau digidol a thrwy gydnabod mai dyma yw un o’r ffyrdd gorau i gynnal sgwrs ynglŷn a’r hyn sy’n digwydd yn lleol.\nCryfder mewn rhifau\nOnd gyda hynny daw’r angen i gael llais cryfach i bleidio am bolisïau a chymorth ariannol ac i ddal ein tir ochr yn ochr â grwpiau cyfryngau rhanbarthol traddodiadol. Mae llawer o’r ail yn gwneud pethau diddorol ac arloesol ar-lein. Ond tra eu bod yn denu cynulleidfaoedd newydd, nid oes ganddynt o reidrwydd yr ystod a’r dyfnder i ymwneud â gwybodaeth leol, cynhesrwydd, mewnwelediad a chysylltiadau rwyf wedi’i brofi drosodd a throsodd ymysg newyddiadurwyr cymunedol. Ac nid oes ganddynt yr ymrwymiad a’r angerdd am le a phobl sy’n dod o fod yn perthyn a gwybod.\nOnd i fod yn hyfyw economaidd – ac nid yw pob hyperlocalwyr eisiau gwneud arian o bell ffordd – ymddengys i mi fod yna addewid gref mewn bandio gyda’n gilydd. Mae dadansoddiadau safonol gwell a mwy am gyrraedd cynulleidfa a lefelau ymgysylltu; pecynnau ar gyfer hysbysebu a nawdd sy’n ymgorffori ardaloedd llawer mwy; sicrhad o reoli ansawdd a glynu at set o safonau golygyddol; derbyniadau ystafell gefn a rennir – gall y rhain i gyd fod mor werthfawr. Gobeithiaf yn fawr iawn gall C4CJ chwarae rôl ganolog yn y gwaith o gefnogi newyddiadurwyr yn y dyfodol ynghyd â Nesta, Talk About Local, Carnegie UK Trust ac eraill. Rwy’n gobeithio mai’r canlyniad fydd sector newyddion cymunedol ffyniannus sy’n cyfoethogi ardaloedd unigol ac yn dod at ei gilydd i greu argraff ledled y Deyrnas Unedig.


Asiantaeth gosod tai yn pledio’n euog i gyfres o droseddau\nMae asiantaeth gosod tai wedi'i herlyn am y tro cyntaf yng Nghaerdydd am fethu â rheoli eiddo rhent i'r safonau cyfreithiol gofynnol, gan roi bywyd tenantiaid mewn perygl.\nCafodd Aspire LMS Ltd - yn masnachu fel Aspire Residential - sy'n gweithredu o Heol Penarth yng Nghaerdydd, eu herlyn yn Llys yr Ynadon Caerdydd ddoe.\nCafodd Mr Yasir Tufail, sef y cyfarwyddwr ar adeg y troseddau, a'r cwmni Aspire LMS Ltd ddirwy o £5,800 yr un ar ôl pledio'n euog i 10 cyhuddiad.\nYmwelodd swyddogion o'r Gwasanaeth Rheoliadol a Rennir ag 20 Heol y Gadeirlan Isaf ar 13 Mehefin 2017 a gweld bod pum person yn byw mewn chwe ystafell wely yn y tŷ. Gwnaeth yr archwiliad ganfod nifer o fethiannau a roddodd fywydau'r tenantiaid mewn perygl.\nDim synwyryddion mwg yn y tŷ;\nRoedd y falf atal nwy brys wedi'i leoli yn yr ystafell ymolchi flaen felly ni allai gael ei ddiffodd mewn argyfwng;\nRoedd y pwyntiau trydan wedi'u gorlwytho;\nNid oedd digon o olau mewn ardaloedd cyffredin;\nRoedd y ffenestri PVC wedi'u difrodi.\nDywedodd y Barnwr Rhanbarth Bodfan Jenkins wrth y diffynyddion fod ‘osgoi costau' wedi gwaethygu pethau yn yr achos hwn a bod y diffynyddion wedi ceisio ‘amharu ar yr ymchwiliad'.\nEsboniodd Mr Prys-Lewis - yn cynrychioli Mr Yasir Tufail - fod y diffynnydd o gymeriad da, bod y gwaith ar yr eiddo bellach wedi'i gwblhau ac nad yw'r tŷ bellach yn cael ei ddefnyddio fel tŷ amlfeddiannaeth. Gwnaethant dderbyn eu bod wedi methu â rhoi mesurau ar waith a oedd yn ‘safonau cydnabyddedig yn y diwydiant'.\nMeddai'r Aelod Cabinet sy'n gyfrifol am y Gwasanaethau Rheoliadol a Rennir, y Cyng. Michael Michael: "Mae landlordiaid wedi cael eu herlyn yn y gorffennol am y mathau hyn o droseddau, ond dyma'r tro cyntaf i asiantaeth gosod tai gael ei herlyn. Mae diogelwch tân yn bwysig iawn ac rwy'n falch iawn fod y llys wedi adlewyrchu difrifoldeb yr achos yn y ddirwy a roddwyd."\nCafodd Yasir Tufail ac Aspire LMS Ltd ddirwy o £5,880 yr un ac fe'u gorchmynnwyd i dalu £2,050 yr un a gordal dioddefwr o £170 yr un.


Mae Trafnidiaeth Cymru yn lansio Gwiriwr Capasiti, i helpu cwsmeriaid i wirio cyn teithio pa drenau allai fod â’r mwyaf o le er mwyn gallu cadw pellter cymdeithasol yn sgil COVID-19.\nMae’r porth ar-lein newydd ar gael yn www.trctrenau.cymru neu ar ap TfW Rail ac mae’n dangos i gwsmeriaid pan fydd digon o le ar drenau fel arfer, pan fyddant yn weddol brysur neu’n debygol o fod yn llawn, er mwyn iddyn nhw allu cynllunio ymlaen llawn a dewis y gwasanaeth sy’n addas iddyn nhw.\nGan fod y ‘cyfnod atal byr’ wedi dod i ben a’r cyfyngiadau teithio yng Nghymru wedi cael eu dileu, bydd y gwiriwr capasiti yn helpu cwsmeriaid i deithio’n saffach a chadw pellter cymdeithasol ar drenau.\n“Diogelwch ein cwsmeriaid a’n cydweithwyr yw ein prif flaenoriaeth o hyd a bydd y gwiriwr capasiti yn cryfhau ein mesurau diogelwch yn wyneb COVID-19. Gan fod y cyfyngiadau teithio wedi cael eu dileu yng Nghymru, rydw i’n annog pob cwsmer i ddefnyddio’r cyfleuster ar-lein newydd ac i barhau i ddilyn ein cyngor ar deithio’n saffach.\n“Mae hefyd yn bwysig bod y cyhoedd yng Nghymru yn deall, er bod cyfyngiadau teithio wedi cael eu dileu yng Nghymru, na chaniateir teithio i lefydd y tu allan i Gymru o hyd oni bai fod esgus rhesymol dros orfod gwneud hynny.”\nYchwanegodd Leyton Powell, Cyfarwyddwr Diogelwch a Sicrwydd Trafnidiaeth Cymru:\n“Drwy gydol y pandemig, rydyn ni wedi rhoi rhaglen fanwl ar waith i sicrhau diogelwch ein cwsmeriaid a’n cydweithwyr, gan gynnwys glanhau ychwanegol a mwy trylwyr, cyfleusterau diheintio dwylo, systemau ciwio, systemau unffordd a threfniadau cadw pellter cymdeithasol.\n“Mae’r Gwiriwr Capasiti yn ychwanegiad gwych a fydd yn helpu gyda diogelwch. A fyddai ein holl gwsmeriaid cystal â’i ddefnyddio i helpu i ddewis yr amser mwyaf diogel i deithio”.


Sgwrs:Rhestr cymunedau Cymru - Wicipedia\nSgwrs:Rhestr cymunedau Cymru\nTrafod cyn symud[golygu cod y dudalen]\nCopiwyd o Sgwrs:Bae Cinmel a Thywyn\nOs dyma'r ffurf swyddogol, sef 'Bae Cinmel a Thywyn' yn hytrach na 'Tywyn a Bae Cinmel', popeth yn iawn. Ond sylwer 1. Mae angen newid yr enw yn y nodyn:Trefi Conwy hefyd, a 2. Mae enw'r dudalen yn wahanol rwan i enw'r categori ac mae'n rhaid cysoni hynny.\nO ran yr enw, does fawr o ddim ots gen i pa un sy'n cael ei ddefnyddio yma, ond mae chwilio ar y we yn dangos enghraifftiau o'r ddwy ffurf ar wefannau swyddogol neu safonol, e.e. "Cyngor Tref Tywyn a Bae Cinmel", "cafodd Darren ei urddo’n Faer Tywyn a Bae Cinmel" (gwefan y Maer ei hun!) ayyb. Byddai nodi ffynhonnell neu ddwy ar y dudalen yn syniad da.\nYn olaf, mae sawl tudalen wedi cael ei symud yn ddiweddar. Mae rhai yn ddigon teg ond eraill yn fwy dadleuol: e.e. Y Waun > Y Waun, Wrecsam, Pont Fadlen > Merlin's Bridge, Y Gellifedw > Birchgrove, Abertawe. Dydy Gwyddoniadur yr Academi ddim yn anffaeledig. Yn achos newid enw Cymraeg i un Saesneg yn enwedig byddai'n dda rhoi cyfle i bobl fynegi eu barn cyn penderfynu. Anatiomaros (sgwrs) 23:36, 15 Ionawr 2014 (UTC)[Ateb]\nMae'n bechod nad yw Wicipedia yn gallu diweddaru'r holl cysylltiadau i dudalennau sy'n cael eu symud, felly bydd rhaid gwneud hyn ein hunain. Onid yw'n haws cysoni'r holl rhestrau a chategorïau ar ôl gorffen cysoni'r erthyglau eu hunain fel nad oes rhaid mynd drostynt tro ar ôl tro?\nSynnwn i ddim bod y pobl yn gyfrifol am y fath gwefannau yn cyfeirio yma at Wicipedia am yr enw/cyfieithiad Cymraeg yn y lle cyntaf. Dyma restr cyflawn a chywir o holl gymunedau Cymru: Cod SYG.\nCoeliwch fi, dw i'n casáu newid enwau Cymraeg i rai Saesneg, ond dilyn trefn ydwyf. Mae gennyf restr o gannoedd o leoedd yng Nghymru na sydd eto ar Wicipedia, ynghyd a'r wybodaeth i greu infobocs a'i geotagio. Maen nhw bron i gyd yn bentrefi a phentrefannau o fewn cymunedau, felly bydd frawddeg gyntaf yr holl erthyglau newydd fel hyn; "Pentre/pentrefan yng nghymuned --Enw Cymuned-- yn --Enw Awdurdod-- yw --Enw Lle--." Yn naturiol, mae'n haws sicrhau bod yr holl enwau cymunedau yn gywir cyn bwrw ymlaen â ychwanegu'r holl erthyglau newydd. Rwyf yn y broses o gwirio'r holl enwau yn y data gyda'r enwau swyddogol (Cod SYG), yr enwau yma ar Wicipedia (cymunedau Cymru) a'r enwau yng Ngwyddoniadur yr Academi. Pan fydd yr enwau yn cywir ac yn safonol, bydd rhestrau a chategorïau yn cael eu diweddaru. --Cymrodor (sgwrs) 12:33, 16 Ionawr 2014 (UTC)[Ateb]\nSymudwyd yr ateb hwn i un lle gan - Llywelyn2000 (sgwrs) 13:04, 16 Ionawr 2014 (UTC)[Ateb]\nYn dilyn y gwaith a wnaethom ar graffiau Cyfrifiad 2011, fe ychwanegwyd y canllaw yma, sy'n nodi mai fersiwn y Gwyddoniadur sy'n cael ei derbyn. Tua chwe mis yn ôl, yn dilyn chwip-din gan rai aelodau o Gymdeithas Enwau Lleoedd ym Mhlas Tan y Bwlch, mi es drwy bron y cyfan o'n cymunedau gan eu haddasu i un canllaw yn unig - Gwyddoniadur Cymru. Mi adewais i rai enwau heb eu newid - llond dwrn, a hynny'n fwriadol: newidiadau o'r Saesneg i'r Gymraeg. Fedrwn i ddim, ond fe ddylwn fod wedi gwneud! Hyd yn oed pe bawn yn nghytuno. Ein lle ni ydy derbyn un safon, a chadw i'r safon honno. Dydy'r Gwyddoniadur ddim yn berffaith, fel y gwyddom, ond os cadwn ato, yna bydd gennym ninnau safon dderbyniol. Os awn ar ôl dwy safon wahanol, fe syrthiwn rhwng dwy stol. Mi fydd Cymd Enwau Lleoedd, yn y man, yn cyhoeddi rhestr safonol. Ond hyd nes i hynny ddigwydd, awgrymaf ein bod yn dal yn dynn yn ein canllaw ni. Yn y cyfamser, dw i mewn trafodaethau efo Cymdeithas Enwau Lleoedd / HWO, ac mae croseo i unrhyw un ohonoch ddod i'r cyfarfod nesa efo fi. Llywelyn2000 (sgwrs) 14:39, 16 Ionawr 2014 (UTC)[Ateb]\nMae llawer iawn o synnwyr mewn cael drefn o'r fath, wrth gwrs. Dwi'n derbyn hynny. Ond gwyddom hefyd "dydy'r Gwyddoniadur ddim yn berffaith." Pam nad ydym yn aros i CELl orffen eu gwaith felly? A beth os ydy rhai o'r enwau a argymhellir ganddynt fel rhai safonol yn mynd yn groes i'r enw Cymraeg arferol a ddefnyddir gan bawb yn gyffredinol? Er enghraifft, dwi'n byw mewn tref ar arfordir Cymru y sillefir ei henw gan rai awduron Cymraeg gor-safonol gyda hyphen ynddo; ond arfer pawb gan gynnwys Cymry Cymraeg lleol yn ddieithriad, y cyngor tref a'r cyngor sir hefyd ydy ei sgwennu heb yr hyphen. Buaswn i'n gwrthwynebu'n gryf unrhyw newid i'r ffurf ar yr enw sydd gennym ni yma oni bai fod y cynghorau tref a sir yn derbyn hynny ac yn newid y ffurf yn swyddogol. Anatiomaros (sgwrs) 00:05, 17 Ionawr 2014 (UTC)[Ateb]\nO ran gwahaniaethu gyntaf neu ar erthygl (Y Waun y cael ei newid yn Y Waun, Wrecsam), yna mae ein canllaw cyfredol i'w weld yn fama: Wicipedia:Gwahaniaethu. Mae'r paragraff ola'n golygu fod y newid gan Cymrodor yn gywir, gan fod 3 (jyst!) Ond mae synnwyr yn dweud, gan fod tref yr Waun yn mynd i gael llawer mwy o 'hits' ac felly'n haeddu fod yn ddolen uniongyrchol (hy "Y Waun"). Os felly, mae angen newid y canllawiau. Llywelyn2000 (sgwrs) 16:58, 16 Ionawr 2014 (UTC)[Ateb]\nOes yn wir, mae angen newid y canllawiau os dyna sy gennym yma (sut? ers pryd?) - ac mae hynny'n rhyfedd o beth hefyd achos mae'n mynd yn erbyn y drefn Wici arferol yn ogystal â synnwyr cyffredin. Pe bae'r Wici Saesneg yn dilyn yr un canllawiau yn llythrennol byddai Cardiff yn cael ei symud i 'Cardiff, Wales' achos mae sawl lle arall o'r un enw a phe bai rhyw fryn isel dinod ym Mhowys o'r enw Yr Wyddfa yn bodoli byddai'n rhaid i ni symud Yr Wyddfa i 'Yr Wyddfa (Eryri)' er mwyn gwahaniaethu (mae sawl defnydd o'r gair Snowdon hefyd ond 'Snowdon' sy gan y Wici S. nid 'Snowdon (mountain)'). Mae amlygrwydd - y canlyiad y byddai rhywun yn disgwyl ei gael ar ôl teipio enw yn y blwch chwilio - yn cyfrif. Dyna pam ddylem ni adfer Y Waun (=Chirk) a dyna un rheswm pam mae angen ystyried yn ofalus cyn symud tudalen er mwyn gwahaniaethu. Anatiomaros (sgwrs) 23:44, 16 Ionawr 2014 (UTC)[Ateb]\nSut? Ers pryd? (Llywelyn yn sibrwd y canlynol) - "Ers i ti eu llunio!" Gweler Hanes y Dudalen. Dw i'n cytuno fod angen eu newid, felly gad i ni barhau'r sgwrs ar dudalen yr erthygl uchod yn fama. Llywelyn2000 (sgwrs) 09:08, 17 Ionawr 2014 (UTC)[Ateb]\nWps! Ond "Ers i mi greu eginyn i lenwi dolen goch nôl yn Oes yr Arth a'r Blaidd (2006)" mewn gwirionedd, pan nad oedd ond rhyw 3,000 o erthyglau ar y Wicipedia Cymraeg. Dwi'n cyfadde roeddwn i ar gymaint o frys neithiwr fel wnes i dderbyn dy ddisgrifiad (uchod) "Mae'r paragraff ola'n golygu fod y newid gan Cymrodor yn gywir, gan fod 3 (jyst!)" yn lle darllen pob gair yn y ganllaw. Mae angen ei diwygio a'i gwneud yn eglurach - mwy o engrheifftiau, er enghraifft - ond rwyt ti'n iawn i awgrymu parhau'r trafod yno nid yma. Diolch. Anatiomaros (sgwrs) 23:29, 17 Ionawr 2014 (UTC)[Ateb]\nConwndrwm difyr[golygu cod y dudalen]\nBeth ydym ni am wneud os ydy enw swyddogol, statudol, cymuned fel a geir ar wefan llywodraeth.gov.uk lle ceir rhestrau o orchmynion statudol am gymunedau yn cynnwys cymunedau newydd 2011 (dwi'n cyfadde doeddwn i ddim yn gwybod am hyn - diolch i Cymrodor am y wybodaeth) yn wahanol i'r enw(au) a argymhellir gan y Gwyddoniadur a/neu CELl? Does dim canllaw am hynny ond byddai'n rhaid i ni benderfynu y naill ffordd neu'r llall. Anatiomaros (sgwrs) 00:46, 17 Ionawr 2014 (UTC)[Ateb]\nyn wahanol i'r enw(au) a argymhellir gan y Gwyddoniadur a/neu CELl? Dw i'n sicr mai fel hyn fydd hi! Yr unig beth allwn wneud ydy glynu at un o'r tri ffynhonell yna fel enw'r erthygl, ond bod pob amrwyiaeth arall o sillafiad yn cael ei grybwyll yn yr erthygl. Hefyd, pa fath o 'awdurdod' fydd gan enwau CELl? Nid trio eu amharchu ydw i, ond onid criw o bobl hunanetholedig ydynt yn y bôn, a pa sicrwydd sydd na fyddant yn dewis enw ar le yn ôl eu syniadau nhw eu hunain yn hytrach na beth sy'n ddefnydd cyffredin? Pa fath o adborth mae trigolion lleol yn eu cael yn y broses? Mae'r un peth yn wir wrth gwrs am bwy bynnag benderfynodd ar enwau'r Gwyddoniadur / rhestr y Llywodraeth. Oes ffordd o ddethol bod un yn fwy o authority na'r llaill?--Rhyswynne (sgwrs) 09:10, 17 Ionawr 2014 (UTC)[Ateb]\nPwyntiau da, Rhys. Y gwir ydy bod anghytundeb ac anghysondeb yn anorfod bron. Dwi'n teimlo'n gryf y dylem ni barchu'r enw a ddefnyddir yn lleol hefyd (Cymraeg dwi'n meddwl, nid enwau Seisnigaidd a llurguniau). Dydy enwau lleoedd ddim yn faes i ymarfer gramadeg beth bynnag - pethau organig ydyn nhw sydd wedi datblygu dros yr oesoedd ac mae sawr "linguistic revisionism" ar rai o'r ffurfiau gor-ffurfiol a welir weithiau.\nRhaid cofio hefyd ein bod yn wyddoniadur Cymraeg. Felly nid yw'r ddadl "rhaid derbyn yr awdurdod hyn neu hyn" yn ddigon ynddo'i hun. Pe bai'r llywodraeth yn troi rownd fory a chyhoeddi "Carnarvon is naw ddy onli offisyl sbelin of Caernarfon" a fyddai'n rhaid i ni (heb sôn am y Cofis!) derbyn hynny? Wrth gwrs, dwi'n derbyn hefyd fod rhai enwau Cymraeg ar leoedd yn y de yn greadigaethau diweddar ayyb ond mae'n gas gen i weld tudalen am lle gyda enw Cymraeg yn troi'n Saesneg am fod y llywodraeth yn anwybyddu'r ffurf Gymraeg. Anatiomaros (sgwrs) 23:46, 17 Ionawr 2014 (UTC)[Ateb]\nPa awdurdod sydd gan CELl? Dim! Dyna ddywedwyd wrtha i yn ddiweddar. O'r herwydd cytunaf yn llwyr gadag Anatiomaros - dylem gadw at y fersiwn Cymraeg hyd yn oed pan fo'r Gwyddoniadur yn defnyddio'r fersiwn Saesneg. Ac yn ail - trafodaeth cyn unrhyw newid. Llywelyn2000 (sgwrs) 18:59, 18 Chwefror 2014 (UTC)[Ateb]\nMerthyr Tudful[golygu cod y dudalen]\nO fewn Bwrdeistref Sirol Merthyr Tudful mae 12 cymuned. Enw un ohonynt, yn ôl rhestr Codau SYG a map cymunedau Merthyr yn Geiriadur yr Academi yw Y Dref (Saesneg: Town). Fedra'i ddim gweld cofnod o'r gymuned hon yma ar Wicipedia (nag ar Wikipedia); erthygl am y dref yw Merthyr Tudful ond nid am gymuned Y Dref. Er mai Y Dref ydyw ar y map, mae pwt o ddisgrifiad am y gymuned yn Geiriadur yr Academi dan yr enw Tref Merthyr Tudful. Ai hon yw'r enw gorau ar gyfer Wicipedia? Cymrodor (sgwrs) 10:12, 23 Ionawr 2014 (UTC)[Ateb]\nDdim yn gwybod digon am hyn, ond os nad yw 'Y Dref' yn cynnwys tref Merthyr i gyd, gall 'Tref Merthyr Tudful' fod yn gamarweiniol. Beth am Y Dref, Merthyr Tudful? Gellir peipio fel '''[[Y Dref, Merthyr Tudful|Y Dref]]''' fel bo'r angen.--Rhyswynne (sgwrs) 10:52, 23 Ionawr 2014 (UTC)[Ateb]\nCytuno. Llywelyn2000 (sgwrs) 23:42, 10 Chwefror 2014 (UTC)[Ateb]\nWedi dod o "https://cy.wikipedia.org/w/index.php?title=Sgwrs:Rhestr_cymunedau_Cymru&oldid=1599057"\nNewidiwyd y dudalen hon ddiwethaf ar 18 Chwefror 2014, am 18:59.


Cewri Addysg Gogledd Cymru - Wrexham Glyndwr University\nRydych chi yma: Hafan > Ynglyn a Phrifysgol Glyndwr > Canolfan newyddion a chyfryngau > Archif Newyddion > Darganiadau i'r Wasg 2016 > Cewri Addysg Gogledd Cymru\nCewi AU ac AB yn dod ynghyd gyda gweledigaeth i gyfoethogi mynediad i addysg ac addysg yng Ngogledd Cymru\nTrwy gydweithio’n agosach ac adeiladu ar gysylltiadau sy’n bodoli’n barod, bydd y tri sefydliad yn edrych ar ffyrdd newydd o gwrdd ag anghenion sgiliau ac addysg busnesau a darpar fyfyrwyr ledled Gogledd Cymru a thu hwnt.\nMae Grŵp Llandrillo Menai wedi chwarae rhan flaenllaw mewn cynyddu cyfranogiad mewn addysg, a chred y Prif Weithredwr Glyn Jones y bydd yr undeb yn cefnogi a hybu hyn ymhellach.\nMeddai: “I lawer o bobl, mae cost ac ymarferoldeb mynd i ffwrdd i brifysgol yn ei gwneud hi’n amhosibl cael gradd. Mae darparu graddau yn lleol wedi newid hynny.\n“Mae ein myfyrwyr yn dweud wrthym yn aml fod astudio am radd gyda ni wedi newid eu bywydau, yn llythrennol. Mae mwy o wybodaeth, sgiliau a hyder, a gwell cyfleoedd gyrfaol a dyrchafiadol yn ddim ond rhai o’r manteision y maent yn elwa ohonynt.\n“Mae ein cynghreiriau strategol gyda phrifysgolion Bangor a Glyndŵr Wrecsam yn gydnabyddiaeth ffurfiol o’r pwysigrwydd y mae’r tri sefydliad yn ei roi ar ddarparu cymwysterau prifysgol hygyrch, cysylltiedig-â-gwaith i bobl Gogledd Cymru a thu hwnt.”\nMeddai Is-Gangellor Prifysgol Bangor, yr Athro John G Hughes: “Mae Prifysgol Bangor yn falch o’i hymrwymiad sylweddol yn yr ardal, a thros y blynyddoedd mae wedi croesawu’r cyfle i weithio gydag eraill i ddatblygu economi, gwella sgiliau a throsglwyddo gwybodaeth ac ymchwil i fusnes.\n“Rydym ar fin cychwyn ar gyfnod newydd o gydweithrediad gyda phartneriaid addysg rhanbarthol. Mae’r Brifysgol yn bwriadu atgyfnerthu ac ehangu ei chysylltiad â Grŵp Llandrillo Menai a chychwyn ar gyfnod newydd o ymrwymiad gyda Phrifysgol Glyndŵr Wrecsam.\n“Mae cydweithredu â’n partneriaid yn siŵr o fod o fantais i bawb yn yr amseroedd anodd sydd ohoni.”\nMeddai’r Athro Graham Upton, Is-Ganghellor Dros Dro ym Mhrifysgol Glyndŵr Wrecsam: “Mae gennym berthynas hir a sefydlog gyda Grŵp Llandrillo Menai a Phrifysgol Bangor ac yn dymuno atgyfnerthu’r ymroddiad hwnnw i gydweithio.\n“Mae’r cytundeb yn diweddaru’r berthynas gyda’r ddau sefydliad i’r cyfnod presennol – ar ôl bod trwy dwf a newidiadau strwythurol yn ystod y blynyddoedd diwethaf – ac yn dangos ein bod i gyd yn cydweithio i hybu darpariaeth addysg uwch a phellach yng Ngogledd Cymru.\n“Gyda’n gilydd fe gawn hyd yn oed fwy o effaith ar addysg, diwydiant a’r economi leol, gan ddarparu profiad mwy cadarnhaol i’n holl fyfyrwyr a phartneriaid masnachol.”\nDaw hyn ar ôl i Brifysgol Glyndŵr Wrecsam a Choleg Cambria atgyfnerthu eu cytundeb cynghrair strategol y llynedd. Bydd y ddau sefydliad yn parhau i gydweithio i ddarparu datrysiadau cyd-drefnedig i gwrdd ag anghenion datblygu sgiliau a hyfforddiant busnesau a chyflogwyr yng ngogledd ddwyrain Cymru, gan adeiladu ar gyfleoedd cynnydd sy’n bodoli’n barod o Addysg Bellach ac Addysg Uwch rhwng y ddau sefydliad.


Gêm Butterfly Girl. Chwarae rhad ac am ddim ar-lein\nGêm Butterfly Girl Ar-lein\nGêm Disgrifiad: A oedd y ferch harddaf y glöyn byw. Nawr mae hi'n chwilio am y ffrogiau mwyaf prydferth ac adenydd swynol am ei bod glöyn byw. Dyna dim ond nid y ferch yn gwybod sut i wneud eich cwpwrdd dillad yn berffaith ac yn gofyn i chi ei helpu. Dewiswch yn un o'r ffrogiau mwyaf prydferth, ddewis ef i adenydd llachar ac ychwanegu addurniadau gwahanol.\nA oedd y ferch harddaf y glöyn byw. Nawr mae hi'n chwilio am y ffrogiau mwyaf prydferth ac adenydd swynol am ei bod glöyn byw.\n© playgame24.com - gêm ar-lein rhad ac am ddim Butterfly Girl () Chwarae\nfflachia herwhela ar-lein Butterfly Girl rhad ac am ddim.. Peidiwch ag anghofio sgorio'ch y gêm hon Butterfly Girl a rhannu gêm hon gyda'ch ffrindiau gorau.


Sgwrs Categori:Rheilffyrdd Cymru - Wicipedia\nSgwrs Categori:Rheilffyrdd Cymru\nMae defnyddiwr newydd wedi cyfieithu erthygl am Lein Amlwch ac es i'w roi mewn categori, ond ar dudalen Categori:Rheilffyrdd Cymru, mae'n ymddangos fel rhestr o reilffyrdd bach presennol Cymru. A ddylid creu is-gategori i linellau/rheilffyrdd sydd wedi cau? Dwi'n gwybod yn iawn sut i wneud hyn fy hun, ond ddim yn siwr ydw i a ddylid gwahaniaethu rhwng 'lein' a rheilffordd + oes gair gwell na lein i'w gael (fel gofynnwyd uchod)?--Ben Bore 11:29, 2 Ebrill 2008 (UTC)\nCwestiwn da. Dwi wedi gadael sylw ar Sgwrs:Lein Amlwch. Anatiomaros 15:19, 2 Ebrill 2008 (UTC)\nAr y mater o 'lein' yn hytrach na 'rheilffordd', tydy Arriva ddim yn gyson iawn (cymharer lein y Gororau gyda Rheilffordd Calon Cymru), ond nid yw eu gwasanaeth Gymraeg yn un heb ei ail, chwaith. Fe fyddwn i'n cynnig y diffiniad technegol isod:\nMae rheilffordd yn cyfeirio at lwybr neu rwydwaith rheilffordd sydd yn endyd cyflawn a redir gan un cwmni.\nMae lein yn cyfeirio at lwybr rheilffordd sydd yn randdarn o rwydwaith fel yr uchod.\nOnd y gwir ydy fod y termau am gael eu defnyddio'n anghyson, ac y byddai'n anodd ceisio gwahaniaethu ar hyn.\nO ran is-gategorïau, Fe fyddwn i'n awgrymu fod lle i:\nRheilffyrdd sydd wedi cau\nNid oes rhaid i'r rhain fod yn gyd-anghynhwysol. Ansbaradigedfran 20:51, 6 Ebrill 2008 (UTC)\nDiolch am yr ymateb. Dwi dal heb fod yn siwr iawn am 'lein' yn lle 'rheilffordd' ond mae'r syniadau am enwau categori yn gwneud synnwyr. Dwi'n hapus i gadw 'Lein Amlwch' os dyna di'r enw yn lleol, ond fel ti'n ddeud mae 'na anghysonderau mawr. Dwi ddim yn meddwl fod rhaid i reilffordd gael ei rhedeg gan un cwmni i fod yn "rheilffordd", e.e. mae Rheilffordd Arfordir Gogledd Cymru yn fwy safonol na "Lein Gogledd Cymru", yn fy marn i. Ond 'ta waeth am hynny - cael yr erthyglau i mewn sy'n cyfri! Anatiomaros 21:12, 6 Ebrill 2008 (UTC)\nDiolch i chithau hefyd am y cefnogaeth. Dwi'n cytuno fod "Rheilffordd Arfordir..." yn well na "lein" o bell ffordd, ac y dylai defnyddio "rheilffordd" lle nad ydy arfer yn dweud yn groes. Dwi newydd sylwi ar wahaniaethun (ydy hynny'n air?) arall hefyd sy'n ymddangos yn ddilys yn y Gymraeg. Mae "Lein Amlwch" yn enwi cyrchfan ar y llwybr, tra fod "Rheilffordd Arfordir Gogledd Cymru" yn disgrifio'r ardal lle mae'r rheilffordd. Gallai "Lein Caergybi" ei ddisgrifio hefyd, os yn siarad o gyd-destun Caer (er nad ydw i erioed wedi gweld y term yma mewn defnydd).\nOnd mae hyn yn brysur troi i fewn i ymarfer ieithyddol. "Rheilffordd" bob tro gynigwn i, ac eithrio pan "lein" yw'r enw adnabyddedig.Ansbaradigedfran 20:56, 8 Ebrill 2008 (UTC)\nDwi'n cytuno. Mae'n rhy hawdd symud mewn cylchoedd heb gyrraedd y nod! Gyda llaw, os ydych chi am greu'r categorïau uchod, rhowch 'Rheilffyrdd cyhoeddus' (llythyren fach) etc yn lle 'Rheilffyrdd Cyhoeddus', er mwyn cysondeb gyda'r enwau categori eraill. Diolch eto. Anatiomaros 22:02, 8 Ebrill 2008 (UTC)\nWedi dod o "https://cy.wikipedia.org/w/index.php?title=Sgwrs_Categori:Rheilffyrdd_Cymru&oldid=299754"\nNewidiwyd y dudalen hon ddiwethaf ar 8 Ebrill 2008, am 22:02.


Eisteddfod Gerddorol Ryngwladol Llangollen Llangollen Online\nArchifau Categori: Llangollen Online\nArchif Llyfr Fflip\nCyhoeddwyd July 11th, 2020 & ffeiliwyd yn 'Pabell' Archif, Arbennig , Llangollen Online, Newyddion.\nMae’r casgliad hwn o bosteri a ddangosir ym Mhabell Archif yr Eisteddfod rhwng 2016 a 2019 yn rhoi hanes ffeithiol cryno o’r ŵyl. Mae’n seiliedig ar gofnodion sydd wedi’u gwirio. Eleni rydym wedi eu troi’n llyfr fflip y gellir ei weld YMA neu ei lawrlwytho o AMAZON.\nFe welwch linell amser yn adrodd ar y prif newidiadau y mae Eisteddfod Ryngwladol Llangollen wedi mynd drwyddynt, a’r rhesymau am y newidiadau hynny: o fraslun cyntaf y syniad hyd at fyd gwahanol iawn yr 21ain ganrif. Mae’n dweud wrthych am ychydig o’r pynciau y mae’r Eisteddfod yn enwog amdanynt, fel ei harddangosfeydd blodau. Mae’n cynnwys ychydig o’r hyn y mae pobl eraill wedi’i ysgrifennu am yr ŵyl, yn enwedig yn y blynyddoedd cynnar. Gallwch ddeall newid mawr a fu yn sefyllfa ariannol yr Eisteddfod yn ystod chwyddiant a chyni economaidd y 1970au. Ac mae’n llawn ffotograffau hyfryd.\nDyma sut y datblygwyd y syniad o lyfr fflip\nAm bron i ddau ddegawd mae’r grŵp bach ymroddedig o wirfoddolwyr yr Eisteddfod yn y Pwyllgor Archifau wedi bod yn casglu a threfnu llu o ddeunyddiau am yr Eisteddfod: papurau, gohebiaeth, papurau newydd, ffotograffau, eitemau cofiadwy, atgofion ysgrifenedig ac ar dâp, ffilmiau, fideos a cherddoriaeth wedi’i recordio.\nYn 2016 mi wnaethon ni benderfynu defnyddio’r casgliad i adrodd ac egluro hanes yr Eisteddfod Ryngwladol. Cawsom ddeunydd gweledol, clywedol a chlyweledol ardderchog, a llawer o wrthrychau diddorol, gan gynnwys anrhegion anhygoel a roddwyd gan gystadleuwyr, bathodynnau gwirfoddolwyr, tocynnau, cloriau diwrnod cyntaf, rhaglenni, cylchlythyrau, enghreifftiau o bopeth cysylltiedig â byd Llangollen. Roeddem yn ffodus i gael pabell wych, wedi’i llenwi â naw cabinet arddangos, deg poster, a chyfres barhaus o hen ffilmiau yn cael eu dangos, oedd yn darlunio’r newidiadau mewn arddulliau perfformio dros y saith degawd. Rhoddwyd cynnig ar adrodd hanes oedd yn seiliedig ar wrthrychau. Cafwyd llawer o ymwelwyr brwd. Addaswyd yr arddangosfa bob blwyddyn hyd at 2019. Gan nad oedd unrhyw bosibilrwydd o lwyfannu arddangosfa gorfforol eleni, roedd ceisio gwneud rhywbeth ar y we yn gam amlwg.\nRoeddem am helpu cenedlaethau newydd o wirfoddolwyr i ddeall yr ŵyl yr oeddent yn gweithio mor galed drosti. Roeddem hefyd eisiau i ymwelwyr newydd gael cipolwg ar y 70 mlynedd o ymdrechion a oedd yn sail i’w mwynhad. Mae ein llyfr ymwelwyr yn dweud wrthym ein bod wedi cyflawni’r amcanion hyn, ond daeth y Babell Archif hefyd yn atyniad i bobl fu’n mynychu’r Eisteddfod ers blynyddoedd, ac a oedd am gyfarfod a hel atgofion.\nDros 70 mlynedd ei bodolaeth bu gan yr Eisteddfod lawer i ymfalchïo ynddo. Ond mae’r stori’n gymhleth, fel yr unigolion eu hunain fu’n rhan annatod o’r stori honno. Cymhelliant arall, felly, oedd cyflwyno hanes ffeithiol o’r ŵyl, yn seiliedig ar ffynonellau dibynadwy, wedi’u dogfennu’n dda. Rhoi pethau ar gof a chadw mewn ffordd wrthrychol, ac efallai herio rhai o’r chwedlau a’r mythau amlwg. Fel archifwyr rydym yn casglu popeth, ac yn ceisio gwneud y cyfan yn ddiogel ac yn hygyrch. Fel haneswyr rydym yn ceisio cyflwyno hanes ffeithiol sy’n ymdrin â phob agwedd o’r ŵyl mewn ffordd sy’n gwneud cyfiawnder â’r fenter Gymreig ryfeddol hon.\nGobeithio y cewch werth a mwynhad o’r dull hwn o ymdrin â stori Eisteddfod.\nCyhoeddwyd July 10th, 2020 & ffeiliwyd yn 'Pabell' Archif, Arbennig , Llangollen Online, Newyddion.\nCyhoeddwyd July 9th, 2020 & ffeiliwyd yn 'Pabell' Archif, Arbennig , Llangollen Online, Newyddion.\nYr Archif Sain\nCyhoeddwyd July 8th, 2020 & ffeiliwyd yn 'Pabell' Archif, Arbennig , Llangollen Online, Newyddion.\nMae recordiadau sain wedi cael eu gwneud o Eisteddfod Llangollen ers yr ŵyl gyntaf un yn 1947. Yn y rhan o’n Archif sydd ar hyn o bryd yn cael ei gadw ym Mhafiliwn yr Eisteddfod Gerddorol Ryngwladol, mae gennym recordiad o Gôr Ieuenctid Coedpoeth yn canu ‘Robin Ddiog’ yn ystod Eisteddfod 1947. Nid yw ansawdd y sain yn wych, ond am ychydig dros funud, gallwn fynd yn ôl mewn amser, a gwrando ar y grŵp ifanc hwn yn diddanu eu cynulleidfa, sy’n rhoi cymeradwyaeth fyddarol iddynt ar ddiwedd y gân.\nRoedd gŵyl wedi’i seilio ar gerddoriaeth yn sicr o geisio dal hanfod yr hyn a oedd yn cael ei berfformio gan y corau, y grwpiau offerynnol a’r unawdwyr a oedd yn cymryd rhan, a chan yr artistiaid a’r cerddorfeydd gwych a wahoddwyd fel gwesteion arbennig i’r Eisteddfod. Mae’r recordiadau cynharaf ar ffurf disgiau 78 rpm, ac fel rheol corau unigol sydd ar y disgiau hyn. Roedd y recordiadau sain hyn yn aml yn cael eu darparu trwy garedigrwydd y BBC o’i darllediadau o Langollen. Mae’r mwyafrif o recordiadau yn Archif yr Eisteddfod Gerddorol Ryngwladol yn cynnwys tapiau sain a wnaed o flwyddyn i flwyddyn ym mhob Eisteddfod, ac sy’n gofnod sain gwerthfawr o’r rhai a gymerodd ran ym mhob un o’r cystadlaethau. Rhestrir y rhain fel ‘Recordiadau Sain Swyddogol’ a wnaed ar ran yr Eisteddfod. Mewn blynyddoedd mwy diweddar defnyddiwyd fformatau sain mwy cyfoes, fel y casét sain a’r CD, ac yn aml iawn cafodd y rhain eu gwerthu i’r cyhoedd mewn stondinau ar faes yr Eisteddfod.\nMae rhai o’r recordiadau hyn yn dal i gael eu cadw ym Mhafiliwn yr Eisteddfod Gerddorol Ryngwladol, ond mae’r mwyafrif wedi’u cadw dros y blynyddoedd yn Archif Sir Ddinbych yn Rhuthun. Un o amcanion ein Prosiect Archifo cyfredol yw digideiddio’r recordiadau hyn fel eu bod yn dod yn hygyrch i ymholwyr ac ymchwilwyr o bob cwr o’r byd.\nMae detholiad bychan o recordiadau hwylus eisoes wedi’i wneud, a chrëwyd rhestr chwarae, sydd ar gael i’w chlywed yn y Babell Archifau yn ystod pob Wythnos Eisteddfod. Rydym yn gobeithio adeiladu ar y gwaith a wnaed eisoes, a chreu archif sain a fydd yn cadw llawer o dreftadaeth gerddorol Eisteddfod Llangollen ar gof a chadw i’r dyfodol.\nCyhoeddwyd July 7th, 2020 & ffeiliwyd yn 'Pabell' Archif, Arbennig , Llangollen Online, Newyddion.\nRoeddem yn edrych ymlaen at eich cyfarfod chi i gyd yn Eisteddfod eleni a rhannu ein gweledigaeth ar gyfer y prosiect Archifo’r Gorffennol. Gan nad yw hynny’n bosibl yn anffodus, rydym wedi ysgrifennu nifer o flogiau er mwyn creu Pabell Archif rithwir eleni i sôn mwy wrthych am y prosiect.\nLlangollen Arlein yn cyflwyno neges arbennig gan Dywysog Cymru ynghyd a’r Neges Heddwch Rhyngwladol gyntaf erioed arlein fel rhan o raglen ‘Wythnos yr Eisteddfod’\nCyhoeddwyd July 3rd, 2020 & ffeiliwyd yn Arbennig , Llangollen Online, Newyddion.\nY mis diwethaf, lansiodd Eisteddfod Gerddorol Ryngwladol Llangollen ‘Llangollen Arlein’ #cysyllturbyd, sef cynnig digidol i ddod â’i chymuned fyd-eang ynghyd yn dilyn gohirio gŵyl eleni. Yr wythnos nesaf, yn yr hyn a fyddai wedi bod yn ‘Wythnos yr Eisteddfod’, bwriedir darparu rhaglen o weithgareddau arlein i roi blas o’r Eisteddfod Ryngwladol i’r nifer fawr o gyfranogwyr ac ymwelwyr sydd fel arfer yn tyrru bob Gorffennaf i’r dref hardd hon yn Sir Ddinbych.\nI agor yr wythnos ar ddydd Mawrth y 7fed o Orffennaf, cyflwynir neges arbennig gan noddwr yr Eisteddfod Ryngwladol, Ei Uchelder Brenhinol Tywysog Cymru. Mae hyn yn cynnal y berthynas hir rhwng yr Eisteddfod Ryngwladol a Thywysog Cymru, sydd wedi ymweld â’r ŵyl deirgwaith. Mewn digwyddiad cofiadwy yn ystod ei ymweliad diweddaraf yn 2015, cafodd y Tywysog ei annog i ymuno mewn dawns gydag aelodau o dawnswyr Sheerer Punjabi, grŵp bhangra o Nottingham, ar gychwyn Gorymdaith y Cenhedloedd, un o draddodiadau nodedig yr Eisteddfod.\nAr ddydd Iau y 9fed o Orffennaf, fel rhan o ‘Ddiwrnod Heddwch’ traddodiadol yr ŵyl, bydd cynulleidfaoedd arlein yn cael gweld Neges Heddwch Rhyngwladol gyntaf erioed yr Eisteddfod. Prif ran y digwyddiad fydd perfformiad llafar o gerdd gomisiwn arbennig, Harmoni a Heddwch, a ysgrifennwyd gan Mererid Hopwood. Ymhlith y rhai fydd yn cymryd rhan y mae Llywydd yr Eisteddfod Ryngwladol, Terry Waite, ynghyd â phlant o Ysgol Rhostyllen, Ysgol San Silyn Wrecsam ac Ysgol Dinas Bran. Bydd y premiere arlein hefyd yn cyflwyno perfformiad cyntaf darn newydd o gerddoriaeth, wedi’i ganu gan y soprano o Wrecsam, Elan Catrin Parry, gyda geiriau gan Mererid Hopwood a cherddoriaeth gan Edward-Rhys Harry.\nDywed Edward-Rhys Harry, Cyfarwyddwr Artistig Eisteddfod Gerddorol Ryngwladol Llangollen: “Rydym yn falch iawn o agor yr wythnos ar y dydd Mawrth gyda neges gan Ei Uchelder Brenhinol Tywysog Cymru. Yn draddodiadol dydd Mawrth yr Eisteddfod yw Diwrnod y Plant, felly byddwn yn cynnal première arlein ein Neges Heddwch Diwrnod y Plant bryd hynny, gydag elfennau ohoni‘n cael eu cynnwys hefyd yn ein Neges Heddwch Rhyngwladol ar y dydd Iau.\nDyma’r tro cyntaf erioed i ni wneud unrhyw beth fel hyn ac rydym yn teimlo’n gyffrous iawn i allu rhannu’r neges arlein gyda’n cymuned ryngwladol. Mae wedi bod yn anhygoel cael Mererid Hopwood i greu cerdd newydd i ni sydd wedi crisialu hanfod ein gŵyl, ac rydym wedi ein rhyfeddu gan haelioni pobl eraill sydd wedi rhoi o’u hamser i’n helpu i greu Llangollen Arlein. Rydym yn teimlo’n wylaidd a diolchgar iawn ac yn gobeithio y bydd pobl yn mwynhau cael ‘blas o Langollen’ eleni.”\nBardd o Gymru yw Mererid Hopwood, ac yn 2001 hi oedd y ferch gyntaf erioed i ennill y Gadair yn Eisteddfod Genedlaethol Cymru, enillodd y Goron yn 2003 a’r Fedal Ryddiaith yn 2008. Hi oedd Bardd Plant Cymru yn 2005. Enillodd ei chasgliad cyntaf o farddoniaeth, Nes Draw, gategori Barddoniaeth Gymraeg Llyfr y Flwyddyn 2016 a chafodd ei dewis i Silff Lyfrau Cyfnewidfa Lên Cymru 2016. Ar hyn o bryd mae’n Athro Ieithoedd a’r Cwricwlwm Cymreig ym Mhrifysgol Cymru y Drindod Dewi Sant.\nDros y 4 wythnos ddiwethaf mae pobl wedi bod yn pleidleisio trwy gyfrwng Llangollen.TV dros eu hoff berfformiadau ac eiliadau cofiadwy o’r 25 mlynedd diwethaf, wrth wylio clipiau ffilm yn arddangos perfformwyr o 57 o wahanol wledydd ac ymhell dros 10,000 o gystadleuwyr. Mae degau o filoedd o bobl wedi pleidleisio mewn pum categori a bydd yr enillwyr yn cael eu cyhoeddi’n fyw ar sioe ddyddiol S4C ‘Prynhawn Da!’ yn ogystal ag ar Llangollen TV bob dydd yn ystod yr hyn a fyddai wedi bod yn Wythnos Eisteddfod Llangollen 2020 o ddydd Mawrth y 7fed o Orffennaf a dydd Sadwrn yr 11eg o Orffennaf.\nBydd yr wythnos hefyd yn cynnwys Gwobrau Heddychwyr Ifanc, ar y cyd â Chanolfan Materion Rhyngwladol Cymru (WCIA), première arlein o Neges Diwrnod y Plant gan Chris Dukes gyda phlant ysgol lleol o Ysgol Bryn Collen, Llangollen ac Ysgol Uwchradd Catholig ac Anglicanaidd St Joseph, Wrecsam, a negeseuon gan gystadleuwyr o bob cwr o’r byd.\nBydd ‘Wythnos Eisteddfod’ yn dod i ben gyda rhaglen ddogfen 90 munud ar S4C am 7.30pm ar ddydd Sul 12fed o Orffennaf, fydd yn bwrw trem yn ôl ar rai o eiliadau mwyaf cofiadwy y 25 mlynedd diwethaf.\nDigwyddiadau Allweddol yr Wythnos\nPremiere Arlein: Neges Diwrnod y Plant – Dydd Mawrth 7 Gorffennaf am 11am ar y Wefan/YouTube\nGwobrau Heddychwyr Ifanc: Dydd Iau 9 Gorffennaf ar y Wefan\nPremiere Arlein: Neges Heddwch Rhyngwladol – Dydd Iau 9 Gorffennaf am 11am ar y Wefan/YouTube\nCyhoeddi Enillwyr y Bleidlais Arlein: ar Prynhawn Da S4C, Mawrth-Gwener, 2pm, Llangollen.TV Mawrth-Sadwrn, 2pm\nUchafbwyntiau 2019 – BBC TWO Wales, Dydd Sul 12 Gorffennaf 2020, 6.30pm\nRhaglen Ddogfen Arbennig – ar S4C , Dydd Sul 12 Gorffennaf 2020 am 7.30pm\nAm ddim i’w gwylio ar y llwyfannau digidol canlynol\nYouTube/ Eisteddfod Gerddorol Ryngwladol Llangollen\nS4C/ S4C Clic\nCyhoeddwyd June 1st, 2020 & ffeiliwyd yn Arbennig , Llangollen Online, Newyddion.


Canol haf – y dydd hwyaf (21 Mehefin)\nAnnog y myfyrwyr i feddwl am sut maen nhw’n defnyddio’u hamser, gan gofio ei bod yn ddydd hwyaf y flwyddyn ar 21 Mehefin.\nEdrychwch ar y gwefannau canlynol er mwyn cael llwytho i lawr y delweddau o’r gweithgareddau y cyfeirir atyn nhw, i’w defnyddio yng ngham 4 y gwasanaeth. Fe allech chi argraffu’r rhain i’w dangos, neu’n ddelfrydol eu harddangos ar sgrin yn ystod y gwasanaeth.\n– Cysgu, ar: http://anthonycolpo.com/wp-content/uploads/2011/03/baby-sleeping.jpg\n– Bwyta, ar: www.mypublishinguniverse.com/wp-content/uploads/2012/09/lady-eating-chocolate.jpg\n– Gwylio’r teledu, ar: www.notesfromxian.com/wp-content/uploads/2011/05/b89ea976-c181-41b4-93df-0d62d72516d0.grid-6x2.jpg\n– Aros mewn ciw (yn cynnwys goleuadau traffig), ar: http://i.telegraph.co.uk/multimedia/archive/01446/queue_1446267c.jpg\n– Gwaith ty ar: http://homeexchangetravel.blogs.com/photos/uncategorized/housework.gif\n– Toiled, ar: www.catsofaustralia.com/images/cat_toilet.jpg\n– Cusanu, ar: http://mayhemandmuse.com/wp-content/uploads/2012/05/love-family-relationships-parents-baby-cute-kiss-surprise-photo-image-inspiration-motivation.jpg\nFe allech chi baratoi un o’r myfyrwyr i ddarllen y rhan o Lyfr y Pregethwr 3.1–8 (fe welwch chi’r testun yng ngham 6).\nAtgoffwch y myfyrwyr bod 21 Mehefin yn ddydd hwyaf y flwyddyn – dydd y cyfeirir ato hefyd fel Canol haf a Heuldro'r haf. Dyma’r adeg ar y flwyddyn pan fydd yr haul ar ei bwynt mwyaf gogleddol, ac yn ymddangos ar ei uchaf yn yr awyr. Ar y dydd hwn, fe ddylai barhau’n olau am y cyfnod hiraf yn y flwyddyn gyfan. Mae rhai pobl yn ystyried hyn fel dechrau tymor yr haf.\nEglurwch, ein bod, wrth i ni symud ymlaen trwy fis Mehefin yn canfod bod y dydd yn ymestyn ychydig bach bob dydd, hyd at y dyddiad hwn. Ond wedi i Fehefin 21 basio, mae’r dyddiau yn dechrau byrhau ychydig bach wedyn bob dydd eto. Felly, mae’n amser da i atgoffa ein hunain pa mor gyflym y mae amser yn pasio, a holi ein hunain ydyn ni’n defnyddio ein hamser yn dda.\nGofynnwch i’r myfyrwyr ddychmygu oedolyn cyffredin tua 70 oed, a dyfalu faint o amser y mae’r unigolyn hwnnw wedi ei dreulio yn gwneud y pethau cyffredin canlynol yn ystod ei 70 mlynedd o fywyd. Fe allech chi wahodd rhai o’r myfyrwyr atoch chi i’r tu blaen a chael cystadleuaeth tîm i ddyfalu’r atebion a gweld pwy fydd agosaf at yr ateb cywir. Neu fe allech chi’n syml ofyn i’r myfyrwyr godi eu dwylo ac awgrymu atebion.\nGan ddangos y delweddau rydych chi wedi eu paratoi, yn eu tro, gofynnwch i’r myfyrwyr ddyfalu faint o amser, mewn 70 mlynedd, y mae’r unigolyn cyffredin yn ei dreulio’n gwneud y pethau canlynol:\nateb: 24 o flynyddoedd (tua un rhan o dair o’n bywyd)\nateb: 6 mlynedd\nateb: 9 mlynedd\naros mewn ciw (yn cynnwys goleuadau traffig))\nateb: 5 mlynedd\nateb: 4 blynedd\nateb: 18 mis\nateb: 2.5 wythnos.\nDywedwch ei bod hi’n amlwg, wrth edrych ar y rhestr hon, nad oes gennym ni lawer o amser ar ôl i wneud pethau eraill! Dim ond tipyn o hwyl yw’r ymchwil hon, wrth gwrs, ond mae’n gwneud i ni feddwl am ba mor hawdd yw hi i ni wastraffu ein hamser prin. Wrth i adeg yr arholiadau a’r profion diwedd blwyddyn nesu, trafodwch gyda’r myfyrwyr sut y dylai pawb ohonom ddefnyddio ein hamser yn ddoeth. Sgwrsiwch hefyd am y gwyliau haf, a gofynnwch iddyn nhw feddwl am y pethau y bydden nhw’n gallu eu gwneud, fel na fyddan nhw’n gadael i bob dydd ddiflannu fel y gwynt, ond yn hytrach fod pob dydd yn gyfle i wneud rhywbeth pendant.\nEglurwch fod sôn yn y Beibl am amser.\nOs ydych chi wedi paratoi myfyriwr i ddarllen y darn, galwch arno ef neu hi i ddod ymlaen a gwneud hynny’n awr.\nYm mhennod 3 Llyfr y Pregethwr, mae’n dweud:\nY mae tymor i bob peth, ac amser i bob gorchwyl dan y nef:\namser i blannu, ac amser i ddiwreiddio’r hyn a blannwyd;\namser i ladd, ac amser i iacháu,\namser i garu, ac amser i gasáu\nGofynnwch i’r myfyrwyr feddwl am eu trefn ddyddiol eu hunain. Oes rhywfaint o amser yn y drefn honno iddyn nhw eu hunain fod yn dawel a chael cyfle i feddwl, neu iddyn nhw wneud rhywbeth i helpu rhywun arall?\nGofynnwch i’r myfyrwyr feddwl am sut y maen nhw’n defnyddio’u hamser, a gosodwch her iddyn nhw feddwl sut y gallen nhw ddefnyddio’u hamser yn ddoeth yn ystod yr wythnos hon.\ndiolch i ti am ein byd rhyfeddol.\nDiolch i ti am ein bywyd, ac am y cyfleoedd ardderchog sydd gennym ni heddiw, ac a gawn ni hefyd yn y misoedd a’r blynyddoedd sydd i ddod.\nHelpa ni i ddefnyddio ein hamser yn ddoeth a da, fel y bydd ein bywyd yn llawn o lawenydd ac yn fendith i bobl eraill.\n'Turn! Turn! Turn!’ gan y Byrds (mae’r geiriau o’r darn uchod o’r Beibl, o Lyfr y Pregethwr, yn cael eu defnyddio yn y gân)


Blog Rhys Llwyd: Amos yn ymweld a Chymru [2/2]\nAmos yn ymweld a Chymru [2/2]\nYm mhroffwydoliaeth Amos maen amlwg fod dosbarth pwerus a chefnog o drigolion Samaria, prifddinas Israel, wedi dod i fod yn bobl gyfoethog, hunanol ac anghyfiawn. Oherwydd i'r dosbarth uwch drethu'n drwm a chipio tiroedd dechreuodd caethwasiaeth anghyfreithlon ac anfoesol yn ogystal â chreulondeb tuag at y tlawd yn gyffredinol. Ar yr olwg gyntaf nid oes modd tynnu cymariaethau amlwg rhwng y sefyllfa yn oes Amos â'r sefyllfa gyfoes yng Nghymru ac nid wyf am ddechrau beirniadu trên grefi Caerdydd ond gadewch i ni ystyried rhai cymariaethau. Wrth goffáu diweddu'r fasnach gaethwasiaeth eleni fe dynnwyd sylw gan elusen Gristnogol Tearfund fod caethwasiaeth ar ffurf human-trafficing at ddiben y diwydiant rhyw yn broblem fawr yn y gorllewin a phroblem sy'n digwydd o dan ein trwynau hyd yn oed yma yng Nghymru. Yna beth am y miloedd o Gymry ifanc sydd wedi eu caethiwo yn economaidd rhag cael cyfle i brynu cartref yn eu cymunedau oherwydd milwrio annheg ac anfoesol y farchnad rydd yng Nghymru? Rhai yn cael eu gorfodi i ffoi i ganfod gwaith a chartref hyd yn oed. Disgrifiodd R. Tudur Jones y ffenomenon yma nôl yn y saithdegau fel dim byd llai na 'Sataneiddiwch' – wrth edrych ar anhegwch can gwaith gwaeth y farchnad dai heddiw o'i gymharu a'r saithdegau rwy'n siŵr y byddai'r hen Athro yn fud. Nid ymateb arwynebol a thocenistaidd y dylem ni Gristnogion yn ogystal â'n gwleidyddion roi i anghyfiawnderau o'r fath ond yn hytrach dylem ymateb mewn modd difrifol ag allasai olygu aberthu ein cyfforddusrwydd ni ein hunain. Mae beirniadaeth Amos ynghylch ddifaterwch pobl bwerus Samaria yr un mor berthnasol i ddifaterwch gwleidyddion Cymru heddiw.\nYn olaf mae Amos yn condemnio Israel am fod yn euog o grefydda arwynebol. Yn nyddiau Amos roedd llawer o'r Isreiliaid wedi troi cefn ar ffydd real yn Nuw er eu bod nhw'n parhau â'r defodau crefyddol a gysylltir â ffydd yn Nuw. A hithau'n dymor y Nadolig mae'r cymariaethau a Chymru fan yma yn amlwg. Er bod dan 10% bellach o Gymry yn addoli'n gyson mi fydd pawb yn morio canu geiriau fel 'ganwyd ef o ryfedd drefn, fel y genid ni drachefn,' dros dymor y Nadolig; ie llinell sy'n sôn am ddim byd llai na'r gair taboo hwnnw – troedigaeth! Wrth gwrs dydy morio canu carolau amser 'dolig neu fynychu'r gymanfa bob chwe mis yn twyllo neb ond chi eich hun. Nid gwir ffydd, fel y mae Amos yn pregethu, yw ffydd sy'n dibynnu ar ddefodau a thraddodiadau ond yn hytrach gwir ffydd yw ffydd sydd wedi ei seilio ar berthynas fyw a phlygu'n fodlon i ewyllys Duw.\nOherwydd y crychau yma ar gymeriad y cenhedloedd a restrir gan Amos, crychau sy'n amlygu ei hunain i raddau ar ein Cymru ni heddiw, fe bregetha Amos farn Duw ar y cenhedloedd am eu camwedd a'i hanufudd-dod. Ond fel pob cennad gwrth ei halen nid yw Amos yn ein gadael yn y gors oherwydd wedi cyhoeddi'r farn y mae'n dangos ffordd gwaredigaeth, mae'n dangos ffordd adferiad. Ni cheir gwaredigaeth drwy gyfrwng unrhyw arweinydd bydol neu wleidyddol ond yn yn hytrach gan y Meseia – Iesu Grist.\nAgorodd ddrws i'r caethion\nI ddod o'r cystudd mawr;\nÂ'i werthfawr waed fe dalodd\nI neb o'r duwiol had;\nGydol yr Hen Destament fe welir Israel yn mynd yn bell ac yna ei thynnu'n agos eto at Dduw. Does dim gwadu fod Cymru ar hyn o bryd yn bell ac y mae'r dystiolaeth, o ddwyn cymariaethau â'r enghreifftiau a rydd Amos, yn gwneud hynny'n ddigon eglur. Hyd yn oed os yw'r Cymry bellach yn gwadu ei benarglwyddiaeth fe wyddom ni Gristnogion fod Duw yn parhau yn benarglwydd ar ein cenedl a'n gweddi ymbiliol ni yw i'r Cymry, fel Israel yng nghyfnod Amos, ddychwelyd at y Tad drwy ei fab rhyfeddol Iesu Grist. Rwy'n hyderu nad oedd yr ysgrif hon yn adain-dde nac yn adain-chwith ond yn hytrach yn dilyn y drydedd ffordd – ffordd Crist.\nCyhoeddwyd yn wreiddiol yn Cristion (Rhifyn Nadolig 2007)\nPostiwyd gan Rhys Llwyd am 11:40 pm\nLabeli: Amos, Cristion, Cristnogaeth, Cymru


Module DXC-1006: Gwaith Maes: Creu Eryri, Bangor University\nGwaith Maes: Creu Eryri\nDarparu trosolwg bras ar y prosesau ffisegol a dynol sydd wedi arwain at ffurfio Eryri.\nArchwilio’r prosesau sy’n gysylltiedig â ffurfio tirwedd mewn amrywiaeth o raddfeydd gofodol ac amserol.\nArchwilio’r cysylltiad rhwng prosesau byd-eang a lleoedd penodol yn Eryri.\nDatblygu dull amlddisgyblaethol o feddwl am faterion amgylcheddol.\nGalluogi myfyrwyr i wneud cysylltiadau rhwng theori a gwaith maes.\nMae’r myfyriwr yn dangos gwybodaeth drylwyr am y pwnc a gallu amlwg i ddod ag amrywiol elfennau'r deunydd cwrs ynghyd. Tystiolaeth o ddarllen cefndirol. Nid oes unrhyw feysydd pwysig wedi eu hepgor ac mae’r myfyriwr yn dangos y gallu i ddadansoddi a gwerthuso gwybodaeth berthnasol yn feirniadol. Arddull gyflwyno eglur, gryno a ddisgrifiadol yn yr aseiniad a’r tasgau ysgrifenedig.\nMae gan y myfyriwr ddealltwriaeth sylfaenol o’r egwyddorion a gwybodaeth sylfaenol am y pwnc. Trafodir gwybodaeth berthnasol mewn dyfnder sylfaenol yn yr aseiniad a’r tasgau ysgrifenedig. Nodir mwyafrif y materion allweddol, ond efallai bod rhai bylchau o ran dealltwriaeth. Nid yw’r cysylltiad rhwng theori ac ymarfer wedi ei ddatblygu’n effeithiol.\nMae’r myfyriwr yn dangos gwybodaeth gadarn am y pwnc, y gallu i gyfrannu’n adeiladol at y ddadl a’r gallu i ysgrifennu adroddiadau craff gyda dadleuon da. Yn cyflwyno gwybodaeth yn ddisgrifiadol yn yr aseiniadau a’r tasgau ysgrifenedig.\nDeall y prif brosesau diwydiannol, ecolegol, daearegol a chymdeithasol sydd wedi cynhyrchu nodweddion arbennig tirwedd Eryri.\nArchwilio’r modd y mae’r gwahanol brosesau o ffurfio tirwedd yn rhyngweithio mewn amrywiaeth o raddfeydd gofodol ac amserol.\nDeall elfennau gwahanol y safbwyntiau disgyblaethol gwahanol a gymerir.\nDangos agwedd feirniadol a dadansoddol tuag at yr amgylchedd naturiol a’r amgylchedd a reolir.\nDehongli prif nodweddion y dirwedd yng nghyd-destun theorïau a dulliau perthnasol.\nAbey Valley Exercise (week 6) 15\nGwydyr Forest 15\nConwy Valley 15\nDegree specific report 40\n5 taith maes fydd yn para diwrnod yr un (tua 8 awr) Er mwyn creu grwpiau rhesymol o ran maint, caiff y dosbarth ei wahanu'n dri grŵp (tua 40 myfyriwr ym mhob grŵp) Ailadroddir pob taith diwrnod am dridiau gan alluogi’r grwpiau i gyd i fynd ar yr un teithiau maes yn ystod yr wythnos. Erbyn diwedd yr wythnos, bydd y grwpiau i gyd wedi bod ar bob taith.\n6 darlith ddwy awr i’w cynnal cyn yr elfen gwaith maes (yn ddelfrydol ar ddyddiau olynol yn ystod yr wythnos flaenorol)\nStudents require appropriate clothing for conducting outdoor fieldwork.


Cymraeg - Hafan > Busnes a Gwaith > Busnes > Cyflogwyr\nennyn ewyllys da, yn enwedig mewn ardaloedd Cymraeg.\ncreu perthynas bositif rhwng cwmni a’i gwsmeriaid.\ndangos bod y cwmni yn falch o fod yng Nghymru.\nbod yn arwydd o arfer da ac yn hwb i gydraddoldeb.\nGallwch ddarllen am brofiadau cwmnïau sydd wedi cryfhau eu defnydd o’r Gymraeg yn llwyddiannus trwy ddilyn y ddolen ar waelod y tudalen hwn.\nMae cyngor defnyddiol ar bob agwedd o gyfieithu i gwmnïau ar gael gan y Comisiynydd - gan gynnwys cynnal cyfarfodydd a pharatoi dogfennau dwyieithog ac arweiniad i rai sy'n comisiynu gwaith dwyieithog. Gall dy Fenter Iaith leol a Chymdeithas Cyfieithwyr Cymru fod o help hefyd.